SAMOSTOJNO UČENJE:

Dragi učenci!

Danes je ponedeljek in smo zaradi naše varnosti in varnosti drugih doma. V varnem domu svoje družine. Več časa imamo za glasno branje, za branje pravljice svojemu bratcu ali sestrici ali branje v tišini, kot ob ponedeljkih v knjižnici.

**Danes sem ti pripravila kratko zgodbo učne knjige, ki se je znašla v knjižnici.**

**Preberi jo in deli naprej. V teh dneh so knjižnice zaprte, zato si bralno vzdušje pričaraj doma.**

## *DOGODIVŠČINE UČNE KNJIGE*

Pozdravljeni, otroci! Sem knjiga z naslovom Čudoviti svet živali. Povedala vam bom zgodbo o svojih dogodivščinah v knjižnici. Ko sem oživela, odprla veke in pogledala naokoli, sem ugotovila, da sem v knjižnici, hramu modrosti in učenosti. Bila sem na visokem kupu knjig. Začelo se mi je vrteti. Mislila sem, da bom padla. Na srečo je k meni pristopila prijazna gospa knjižničarka z imenom Maja. Na obrazu sem ji prebrala, da je velika ljubiteljica knjig. Ko me je zagledala, so se ji oči kar zalesketale od navdušenja. »Takole,« je začela govoriti, »zdaj te bom obdelala, da boš dobila svoje mesto med drugimi knjigami in si te bodo lahko izposojali mladi bralci.« V računalnik je vpisala moj naslov, ime tistega, ki me je napisal – avtorja, kdaj, kje in kdo me je izdal – torej izdajo, koliko strani imam, kdo me je opremil s slikami, kako sem visoka in široka, … Gospa Nataša me je opremila tudi z nalepko in me lepo zavila. Položila me je med poučne knjige – na polico, kjer so bile še druge knjige o živalih. In bila sem pripravljena, da vstopim v svet, ki ga še nisem poznala. Najbolj sem bila vesela, ko so vame zrle radovedne in občudujoče otroške oči, ki jih je zanimala moja vsebina. Nekateri otroci so me samo prelistali in položili nazaj na polico, spet drugi pa so me odnesli seboj domov. Všeč sem jim bila, ker so moje strani porisane s čudovitimi ilustracijami, ki jih je dopolnjevalo zanimivo besedilo o živalih. V knjižnici se mi je dobro godilo, dokler si me ni izposodila punčka s svetlimi kodri. Prinesla me je domov in začela sunkovito obračati liste, tako, da je zadnjega celo iztrgala. Mislila sem, da mi bije zadnja ura. Z mano in drugimi knjigami, ki jih je imela doma, je gradila hišice. Vso noč me je pustila ležati na tleh, dokler me ni pobrala njena mama. Naslednji dan me je punčka uporabila za pladenj. Nestrpno sem čakala, da me odnese nazaj v knjižnico. »Kdo bi si misli, da tako lepa deklica tako grdo ravna s knjigami,« sem razočarano pomislila. Nekega dne me je vzel v roke fant in me z zanimanjem prelistal, a je pozabil, kje me je našel. Odložil me je na napačno polico. Bila sem kot izgubljena, kod da me ni. Počutila sem se zelo slabo. To je trajalo mesec dni, takrat pa se je gospa Maja na srečo lotila temeljitega pospravljanja polic. Pregledovala je, ali vsaka knjiga stoji na pravem mestu in me na srečo našla med knjigami o vesolju. Oddahnila sem si, ko me je pospravila na pravo polico. Še veliko neprijetnih dogodkov sem morala preživeti, a večinoma sem bila v knjižnici srečna. Bila sem občudovana in z veseljem so si me izposojali. Tako sem ugotovila, da sem lahko vesela, da sem knjiga. In kot poučna knjiga lahko otroke naučim, da postanejo pametnejši in bolj razgledani. Saj še vedno velja, da nam v življenju lahko marsikaj vzamejo, le znanja nam ne more nihče vzeti, saj nas vse življenje spremlja povsod na naši poti ter nas bogati. In še vedno drži pregovor: Več znaš, več veljaš!

USTVARJALNO PREŽIVLJANJE PROSTEGA ČASA

[Oglej si posnetek](https://otroski.rtvslo.si/ribic-pepe/avacc/media/play/id/174591668/section/ustvarjamo) in skupaj s Kakadujem in Ribičem Pepetom prepoznaj tri osnovne barve.

MODRO, RDEČO IN RUMENO.

Potrebuješ:

* Čopič
* Risalni list
* Vodene barvice ali tempere

Navodilo: Nariši umetnino z uporabo osnovnih barv in mešanjem le teh.

Svojo sliko mi lahko slikaš in pošlješ na ema.iglicar@ostpavka.si in jo bom z veseljem objavila na naši spletni strani.